ক্রিস্টেন বিমস

ক্রিস্টেন মেরি বিমস (জন্ম: ৬ নভেম্বর ১৯৮৪) একজন প্রাক্তন অস্ট্রেলীয় ক্রিকেটার।  বিমস ২০১৪ থেকে ২০১৭ সালের মধ্যে অস্ট্রেলিয়া জাতীয় মহিলা ক্রিকেট দলের হয়ে একটি টেস্ট ম্যাচ, ত্রিশটি একদিনের আন্তর্জাতিক ম্যাচ এবং আঠারোটি টি-টোয়েন্টি আন্তর্জাতিক ম্যাচ খেলেছেন। 

 ক্রিকেটজীবন 
অস্ট্রেলিয়ার মহিলা জাতীয় ক্রিকেট লীগে (ডব্লিউএনসিএল) ভিক্টোরিয়ার হয়ে খেলার মাধ্যমে বিমসের ঘরোয়া ক্রিকেটে অভিষেক ঘটে। ২০১৩-১৪ সালে অনুষ্ঠিত ডব্লিউএনসিএল -এর ম্যাচগুলিতে তিনি ১৩.২১ গড়ে ১৪টি উইকেট নিয়ে প্রতিযোগিতার শীর্ষ উইকেট সংগ্রাহক হন। সেই মৌসুমেই তিনি অস্ট্রেলিয়ায় সফরকারী ইংল্যান্ড মহিলা ক্রিকেট দলের বিপক্ষে প্রস্তুতিমূলক ম্যাচগুলোতেও অংশ নেন। ২০১৪ সালের জুলাই মাসে আসন্ন পাকিস্তান সিরিজের আগে প্রথমবারের মতো তিনি অস্ট্রেলিয়ার জাতীয় মহিলা ক্রিকেট দলে ডাক পান।  সেই সিরিজেই ২৬ আগস্ট একদিনের আন্তর্জাতিক (ওডিআই) এবং ৩ সেপ্টেম্বর তারিখে টি-টোয়েন্টি আন্তর্জাতিক (টি-টোয়েন্টি) ক্রিকেটে বিমসের অভিষেক ঘটে।   এরপর ওয়েস্ট ইন্ডিজের বিপক্ষে সিরিজে তিনি দুর্দান্ত নৈপুণ্য প্রদর্শন করেন; নিজের তৃতীয় টি-টোয়েন্টি ম্যাচে তিনি তিনটি উইকেট নেন, যা ছিল সেই ম্যাচে অস্ট্রেলীয় মহিলা ক্রিকেট দলের সেরা বোলিং পরিসংখ্যান। 

২০১৫ সালের জুনে ইংল্যান্ডে অনুষ্ঠিত উইমেন’স অ্যাশেজ  ক্রিকেট শৃঙ্খলার জন্য অস্ট্রেলিয়ার মহিলা ক্রিকেট দলে তিনি ডাক পান, যা তার টেস্ট ক্রিকেটে অভিষেকের পথ সুগম করে।   ১১ আগস্ট ২০১৫ তারিখে ক্যান্টারবারির সেন্ট লরেন্স গ্রাউন্ড -এ ইংল্যান্ডের বিপক্ষে তিনি তার প্রথম এবং একমাত্র টেস্ট ম্যাচটি খেলেন। নিজের একমাত্র ব্যাটিং ইনিংসে তিনি ২৬ রান করে অপরাজিত থাকেন। তবে পুরো ম্যাচে তিনি মাত্র ১১ ওভার বল করার সুযোগ পান এবং উইকেট পেতে অক্ষম হন। 

২০১৬ সালটি বিমসের জন্য অত্যন্ত সফল ছিল; সেই বছরের নভেম্বর পর্যন্ত তিনি ওডিআই ক্রিকেটে অস্ট্রেলিয়ার হয়ে সর্বোচ্চ উইকেট সংগ্রাহক ছিলেন। অস্ট্রেলিয়ার শ্রীলঙ্কা সফরে তিনি ৫.৯২ গড়ে ১৩ টি উইকেট নেন এবং একদিনের আন্তর্জাতিক (৪/১৫) ও টি-টোয়েন্টি (৩/১১) উভয় শৃঙ্খলার ম্যাচেই তার ক্রিকেটীয় জীবনের সেরা বোলিং পরিসংখ্যান অর্জন করেন।  ২০১৬ সালের নভেম্বরে দক্ষিণ আফ্রিকার বিপক্ষে আয়োজিত একদিনের আন্তর্জাতিক ক্রিকেটে বল করার সময় চতুর্থ ওভারে বিমসের আঙুল ভেঙে যায়। চিকিৎসার জন্য তিনি মাঠ ছাড়লেও, ভাঙা আঙুল নিয়েই তিনি পুনরায় মাঠে ফিরে আসেন এবং আরও দুই ওভার বল করেন। তিনি সেই ম্যাচে লিজেল লির উইকেট নেন। ম্যাচের পরে চোটের কারণে তিনি সিরিজের বাকি ম্যাচ খেলতে অক্ষম হন। 

বিমস ২০১৭ সাল পর্যন্ত অস্ট্রেলিয়ার হয়ে খেলেছেন। ইংল্যান্ডে অনুষ্ঠিত ২০১৭ সালের মহিলা ক্রিকেট বিশ্বকাপে তিনি অস্ট্রেলিয়ার সর্বোচ্চ উইকেট সংগ্রাহক ছিলেন। তবে ২০১৭-১৮ সালে ঘরের মাঠে আয়োজিত অ্যাশেজ সিরিজের অন্তর্গত ওডিআই ম্যাচগুলির মধ্যে তিনি একটি মাত্র ম্যাচে অংশগ্রহন করেছিলেন। সিরিজের একমাত্র টেস্ট ম্যাচের দল থেকে তাকে পুরোপুরি বাদ দেওয়া হয়, কারণ অস্ট্রেলিয়া সেই ম্যাচে কেবল একজন স্পিনারকে (অ্যামান্ডা-জেড ওয়েলিংটন) নিয়ে খেলার সিদ্ধান্ত নিয়েছিল। 

২০১৭-১৮ অস্ট্রেলীয় মহিলা জাতীয় ক্রিকেট লীগ মৌসমের সমাপ্তির পর ২০১৮ সালের মার্চ মাসে ক্রিকেট ভিক্টোরিয়া তাকে প্লেয়ার অব দ্য সিজন হিসেবে ঘোষণা করে এবং তাঁকে 'শ্যারন ট্রেড্রেয়া অ্যাওয়ার্ড'-এ ভূষিত করে।   তবে এর পরেই এপ্রিল মাসে জাতীয় দল বিমসের সাথে চুক্তির মেয়াদ আর না বাড়ানোর সিদ্ধান্ত নেয়,  যার ফলে জাতীয় দলে তার আর ফেরা হয়নি।  ১ ডিসেম্বর ২০১৯ তারিখে, তিনি ক্রিকেট থেকে অবসর নেওয়ার কথা ঘোষণা করেন।  

 তথ্যসূত্র 

বিষয়শ্রেণী:অস্ট্রেলিয়ার নারী টেস্ট ক্রিকেটার
বিষয়শ্রেণী:লাফবোরা লাইটনিংয়ের (ডব্লিউসিএসএল) ক্রিকেটার
বিষয়শ্রেণী:ভিক্টোরিয়ান স্পিরিটের ক্রিকেটার
বিষয়শ্রেণী:মেলবোর্ন স্টার্সের (ডব্লিউবিবিএল) ক্রিকেটার
বিষয়শ্রেণী:জীবিত ব্যক্তি
বিষয়শ্রেণী:অস্ট্রেলিয়ার নারী টুয়েন্টি২০ আন্তর্জাতিক ক্রিকেটার
বিষয়শ্রেণী:অস্ট্রেলিয়ার নারী একদিনের আন্তর্জাতিক ক্রিকেটার
বিষয়শ্রেণী:১৯৮৪-এ জন্ম